

ΑΙΤΙΟΛΟΓΙΚΗ ΕΚΘΕΣΗ

1. ΠΛΑΙΣΙΟ ΤΗΣ ΠΡΟΤΑΣΗΣ

Η Συνθήκη για τη λειτουργία της Ευρωπαϊκής Ένωσης θεσπίζει ως θεμελιώδη κανόνα που διέπει τη χρηματοδότηση της Ένωσης ότι ο ετήσιος προϋπολογισμός της Ένωσης πρέπει να τηρεί το πολυετές δημοσιονομικό πλαίσιο (ΠΔΠ).

Για τη στήριξη του γεωργικού τομέα σε περίπτωση σοβαρών κρίσεων που επηρεάζουν τη γεωργική παραγωγή ή τη διανομή, θα πρέπει να καθορίζεται ένα αποθεματικό για τις κρίσεις μέσω της εφαρμογής, στην αρχή κάθε έτους, μείωσης των άμεσων πληρωμών μέσω ενός μηχανισμού δημοσιονομικής πειθαρχίας, ο οποίος προβλέπεται στο άρθρο 26 του κανονισμού (ΕΕ) αριθ. 1306/2013, της 17ης Δεκεμβρίου 2013, του Ευρωπαϊκού Κοινοβουλίου και του Συμβουλίου για τη χρηματοδότηση, τη διαχείριση και την παρακολούθηση της κοινής γεωργικής πολιτικής[[1]](#footnote-1). Το άρθρο 25 του εν λόγω κανονισμού ορίζει ότι το συνολικό ποσό του αποθεματικού για τις κρίσεις στον γεωργικό τομέα ανέρχεται σε 2 800 εκατ. ευρώ με ισόποσες ετήσιες δόσεις των 400 εκατ. ευρώ (σε τιμές 2011) για την περίοδο 2014-2020 και περιλαμβάνεται στον τομέα 2 του Πολυετούς Δημοσιονομικού Πλαισίου. Το ποσό του αποθεματικού που πρέπει να περιληφθεί στο σχέδιο προϋπολογισμού της Επιτροπής για το 2016 ανέρχεται σε 441,6 εκατ. ευρώ σε τρέχουσες τιμές και καλύπτεται μέσω της μείωσης των άμεσων ενισχύσεων που απαριθμούνται στο παράρτημα Ι του κανονισμού (ΕΕ) αριθ. 1307/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, περί θεσπίσεως κανόνων για άμεσες ενισχύσεις στους γεωργούς βάσει καθεστώτων στήριξης στο πλαίσιο της Κοινής γεωργικής πολιτικής[[2]](#footnote-2).

Εξάλλου, προκειμένου να εξασφαλιστεί ότι τα ποσά για τη χρηματοδότηση της κοινής γεωργικής πολιτικής (ΚΓΠ) είναι σύμφωνα με τα ετήσια επιμέρους ανώτατα όρια για τις σχετικές με την αγορά δαπάνες και τις άμεσες ενισχύσεις στο πλαίσιο του τομέα 2 που θεσπίστηκαν με τον κανονισμό (EE, EURATOM) αριθ. 1311/2013 του Συμβουλίου, της 2ας Δεκεμβρίου 2013, για τον καθορισμό του πολυετούς δημοσιονομικού πλαισίου για την περίοδο 2014-2020[[3]](#footnote-3), ο μηχανισμός δημοσιονομικής πειθαρχίας πρέπει να εφαρμόζεται όταν οι προβλέψεις για τη χρηματοδότηση των άμεσων ενισχύσεων και τις σχετικές με την αγορά δαπάνες δείχνουν ότι θα υπάρξει υπέρβαση του ετήσιου επιμέρους ανώτατου ορίου του τομέα 2 του πολυετούς δημοσιονομικού πλαισίου το οποίο έχει αναπροσαρμοστεί προκειμένου να ληφθούν υπόψη τυχόν δημοσιονομικές μεταφορές μεταξύ του Ευρωπαϊκού Γεωργικού Ταμείου Εγγυήσεων (ΕΓΤΕ) και του Ευρωπαϊκού Γεωργικού Ταμείου Αγροτικής Ανάπτυξης (ΕΓΤΑΑ). Το καθαρό αυτό υπόλοιπο που είναι διαθέσιμο για τις δαπάνες του ΕΓΤΕ για το 2016 καθορίστηκε με τον εκτελεστικό κανονισμό (ΕΕ) αριθ. 2015/141 της Επιτροπής[[4]](#footnote-4) σύμφωνα με το άρθρο 16 του κανονισμού (ΕΕ) αριθ. 1306/2013 και ανέρχεται σε 43 949 εκατ. ευρώ.

Κατά την κατάρτιση του σχεδίου προϋπολογισμού για το 2016, από τις πρώτες εκτιμήσεις του προϋπολογισμού για τις άμεσες ενισχύσεις και τις δαπάνες που συνδέονται με την αγορά προέκυψε ότι δεν ενδέχεται να σημειωθεί υπέρβαση του καθαρού υπολοίπου που είναι διαθέσιμο για τις δαπάνες του ΕΓΤΕ για το 2016 και ότι, ως εκ τούτου, δεν απαιτείται περαιτέρω δημοσιονομική πειθαρχία.

Με βάση τα ανωτέρω, η Επιτροπή υποβάλλει πρόταση για τον καθορισμό του ποσοστού αναπροσαρμογής των άμεσων ενισχύσεων για το ημερολογιακό έτος 2015, το οποίο, σύμφωνα με το άρθρο 26, παράγραφος 3 του κανονισμού (ΕΕ) αριθ. 1306/2013, θα πρέπει να εγκριθεί από το Ευρωπαϊκό Κοινοβούλιο και το Συμβούλιο έως τις 30 Ιουνίου 2015. Εάν αυτό το ποσοστό αναπροσαρμογής δεν έχει καθοριστεί έως τις 30 Ιουνίου 2015, σύμφωνα με το ίδιο άρθρο, η Επιτροπή θα ορίσει το εν λόγω ποσοστό.

2. ΑΠΟΤΕΛΕΣΜΑΤΑ ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΕΚΤΙΜΗΣΕΙΣ ΕΠΙΠΤΩΣΕΩΝ

Η παρούσα πρόταση εφαρμόζει τους κανόνες που προβλέπονται στο άρθρο 26 του κανονισμού (ΕΕ) αριθ. 1306/2013 και στο άρθρο 8 του κανονισμού (ΕΕ) αριθ. 1307/2013. Η προηγούμενη διαβούλευση με τα ενδιαφερόμενα μέρη, καθώς και η προετοιμασία της εκτίμησης επιπτώσεων δεν ήταν αναγκαίες.

3. ΝΟΜΙΚΑ ΣΤΟΙΧΕΙΑ ΤΗΣ ΠΡΟΤΑΣΗΣ

Η παρούσα πρόταση καθορίζει το ποσοστό αναπροσαρμογής στο πλαίσιο της δημοσιονομικής πειθαρχίας για το ημερολογιακό έτος 2015.

Δεδομένου ότι τα κράτη μέλη έχουν τη δυνατότητα να καθυστερήσουν την καταβολή των ενισχύσεων στους γεωργούς πέραν της κανονιστικής περιόδου πληρωμής που εφαρμόζεται στις άμεσες ενισχύσεις και ότι το ποσοστό αναπροσαρμογής στο πλαίσιο της δημοσιονομικής πειθαρχίας ποικίλλει από ένα ημερολογιακό έτος στο άλλο, τα ποσά των άμεσων ενισχύσεων που πρόκειται να χορηγηθούν στους γεωργούς δεν θα πρέπει να επηρεάζονται από τη δημοσιονομική πειθαρχία με διαφορετικό τρόπο ανάλογα με τη χρονική στιγμή που καταβάλλεται η ενίσχυση στους γεωργούς από τα κράτη μέλη. Ως εκ τούτου, προκειμένου να εξασφαλιστεί η ίση μεταχείριση μεταξύ γεωργών, το ποσοστό αναπροσαρμογής θα πρέπει να εφαρμόζεται στα ποσά των άμεσων ενισχύσεων που πρόκειται να χορηγηθούν στους γεωργούς για τις αιτήσεις ενισχύσεων που υποβάλλονται μόνο κατά το ημερολογιακό έτος 2015, ανεξαρτήτως του πότε θα καταβληθεί πράγματι η ενίσχυση στον γεωργό.

Το άρθρο 8 παράγραφος 1 του κανονισμού (ΕΕ) αριθ. 1307/2013 προβλέπει ότι το ποσοστό αναπροσαρμογής που εφαρμόζεται στις άμεσες ενισχύσεις αφορά μόνο τις άμεσες ενισχύσεις ύψους άνω των 2 000 ευρώ. Το ημερολογιακό έτος 2015, οι άμεσες ενισχύσεις στη Βουλγαρία, την Κροατία και τη Ρουμανία βρίσκονται στη διαδικασία της σταδιακής εισαγωγής. Κατά συνέπεια, η δημοσιονομική πειθαρχία δεν θα εφαρμοστεί στα εν λόγω κράτη μέλη.

4. ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ

Ο υπολογισμός του ποσοστού αναπροσαρμογής στο πλαίσιο της δημοσιονομικής πειθαρχίας αποτελεί μέρος της προετοιμασίας του σχεδίου προϋπολογισμού 2016.

Το ποσό του αποθεματικού για τις κρίσεις στον γεωργικό τομέα, που προβλέπεται να περιληφθεί στο σχέδιο προϋπολογισμού της Επιτροπής για το 2016, ανέρχεται σε 441,6 εκατ. ευρώ σε τρέχουσες τιμές. Από τις πρώτες εκτιμήσεις των πιστώσεων του προϋπολογισμού για τις άμεσες ενισχύσεις και τις δαπάνες που συνδέονται με την αγορά προέκυψε ότι δεν ενδέχεται να σημειωθεί υπέρβαση του καθαρού υπολοίπου που είναι διαθέσιμο για τις δαπάνες του ΕΓΤΕ για το 2016.

Συνεπώς, η συνολική μείωση που προκύπτει από την εφαρμογή της δημοσιονομικής πειθαρχίας ανέρχεται σε 441,6 εκατ. ευρώ. Το ποσοστό αναπροσαρμογής στο πλαίσιο της δημοσιονομικής πειθαρχίας είναι 1,393041%. Υπολογίστηκε λαμβάνοντας υπόψη ότι πρέπει να εφαρμόζεται μόνο στα ποσά άμεσων ενισχύσεων ανά γεωργό τα οποία υπερβαίνουν τις 2 000 ευρώ και όχι σε όλα τα κράτη μέλη.

Η εφαρμογή του εν λόγω ποσοστού αναπροσαρμογής θα οδηγήσει στη μείωση των ποσών των άμεσων ενισχύσεων για τις γραμμές του προϋπολογισμού που καλύπτουν τις δαπάνες για τις αιτήσεις ενισχύσεων που υποβάλλονται από τους γεωργούς για το ημερολογιακό έτος 2015 (οικονομικό έτος 2016).

5. ΠΡΟΑΙΡΕΤΙΚΑ ΣΤΟΙΧΕΙΑ

Επιπλέον του καθορισμού του ποσοστού αναπροσαρμογής που προβλέπεται στον παρόντα κανονισμό, το άρθρο 26 παράγραφος 4 του κανονισμού (ΕΕ) αριθ. 1306/2013 παρέχει επίσης στην Επιτροπή τη δυνατότητα, με βάση τα νέα στοιχεία που έχει στην κατοχή της, να εκδώσει εκτελεστικές πράξεις για την προσαρμογή του εν λόγω ποσοστού. Η Επιτροπή θα επανεξετάσει τις προβλέψεις της για τις δαπάνες που συνδέονται με την αγορά και τις άμεσες ενισχύσεις κατά την κατάρτιση της διορθωτικής επιστολής του σχεδίου προϋπολογισμού 2016 τον Οκτώβριο του 2015 και θα εγκρίνει έως την 1η Δεκεμβρίου 2015, εφόσον είναι αναγκαίο, την προσαρμογή του ποσοστού αναπροσαρμογής.

2015/0070 (COD)

Πρόταση

ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

σχετικά με τον καθορισμό του ποσοστού αναπροσαρμογής των άμεσων ενισχύσεων που προβλέπεται στον κανονισμό (ΕΕ) αριθ. 1306/2013 όσον αφορά το ημερολογιακό έτος 2015

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη τη Συνθήκη για τη λειτουργία της Ευρωπαϊκής Ένωσης και ιδίως το άρθρο 43 παράγραφος 2,

Έχοντας υπόψη την πρόταση της Ευρωπαϊκής Επιτροπής,

Κατόπιν διαβίβασης του σχεδίου νομοθετικής πράξης στα εθνικά κοινοβούλια,

Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής[[5]](#footnote-5),

Αποφασίζοντας σύμφωνα με τη συνήθη νομοθετική διαδικασία,

Εκτιμώντας τα ακόλουθα:

(1) Το άρθρο 25 του κανονισμού (ΕΕ) αριθ. 1306/2013 του Ευρωπαϊκού Κοινοβουλίου και του Συμβουλίου[[6]](#footnote-6) ορίζει ότι δημιουργείται αποθεματικό για τις κρίσεις στον γεωργικό τομέα με σκοπό την παροχή πρόσθετης στήριξης του κλάδου σε περιπτώσεις σοβαρών κρίσεων που επηρεάζουν τη γεωργική παραγωγή ή διανομή, μέσω της εφαρμογής, στην αρχή κάθε έτους, μείωσης των άμεσων ενισχύσεων με τον μηχανισμό δημοσιονομικής πειθαρχίας του άρθρου 26 του εν λόγω κανονισμού.

(2) Το άρθρο 26 παράγραφος 1 του κανονισμού (ΕΕ) αριθ. 1306/2013 ορίζει ότι για την εξασφάλιση της τήρησης των ετήσιων ανωτάτων ορίων που καθορίζονται στον κανονισμό (ΕΕ, Ευρατόμ) αριθ. 1311/2013[[7]](#footnote-7) για τη χρηματοδότηση των δαπανών της αγοράς και των άμεσων ενισχύσεων καθορίζεται ποσοστό αναπροσαρμογής των άμεσων ενισχύσεων όταν οι προβλέψεις για τη χρηματοδότηση των μέτρων που χρηματοδοτούνται εντός του λόγω επιμέρους ανώτατου ορίου για ένα συγκεκριμένο οικονομικό έτος δείχνουν ότι θα σημειωθεί υπέρβαση των ισχυόντων ετήσιων ανώτατων ορίων.

(3) Το ποσό του αποθεματικού για τις κρίσεις στον γεωργικό τομέα, που προβλέπεται να περιληφθεί στο σχέδιο προϋπολογισμού της Επιτροπής για το 2016, ανέρχεται σε 441,6 εκατ. ευρώ σε τρέχουσες τιμές. Για την κάλυψη του ποσού αυτού, ο μηχανισμός δημοσιονομικής πειθαρχίας πρέπει να εφαρμόζεται στις άμεσες ενισχύσεις στο πλαίσιο των καθεστώτων στήριξης που απαριθμούνται στο παράρτημα I του κανονισμού (ΕΕ) αριθ. 1307/2013του Ευρωπαϊκού Κοινοβουλίου και του Συμβουλίου[[8]](#footnote-8), για το ημερολογιακό έτος 2015.

(4) Σύμφωνα με τις αρχικές προβλέψεις για τις άμεσες ενισχύσεις και τις δαπάνες που συνδέονται με την αγορά οι οποίες πρόκειται να καθοριστούν στο σχέδιο προϋπολογισμού της Επιτροπής για το 2016, δεν απαιτείται περαιτέρω δημοσιονομική πειθαρχία.

(5) Σύμφωνα με το άρθρο 26 παράγραφος 2 του κανονισμού (ΕΕ) αριθ. 1306/2013, η Επιτροπή υποβάλλει πρόταση στο Ευρωπαϊκό Κοινοβούλιο και το Συμβούλιο σχετικά με το ποσοστό αναπροσαρμογής το αργότερο έως τις 31 Μαρτίου του ημερολογιακού έτους σε σχέση με το οποίο εφαρμόζεται το ποσοστό αναπροσαρμογής.

(6) Κατά γενικό κανόνα, οι γεωργοί που υποβάλλουν αίτηση ενίσχυσης για άμεσες ενισχύσεις για ένα ημερολογιακό έτος (N) λαμβάνουν τις ενισχύσεις εντός καθορισμένης προθεσμίας πληρωμής στο πλαίσιο του οικονομικού έτους (N+1). Ωστόσο, τα κράτη μέλη έχουν τη δυνατότητα να πραγματοποιούν καθυστερημένες πληρωμές, εντός ορισμένων ορίων, στους γεωργούς, πέραν αυτής της προθεσμίας πληρωμής και χωρίς κανένα χρονικό όριο. Οι εν λόγω καθυστερημένες πληρωμές μπορούν να πραγματοποιηθούν σε μεταγενέστερο οικονομικό έτος. Όταν η δημοσιονομική πειθαρχία ισχύει για ένα συγκεκριμένο ημερολογιακό έτος, το ποσοστό αναπροσαρμογής δεν θα πρέπει να εφαρμόζεται στις ενισχύσεις για τις οποίες έχουν υποβληθεί αιτήσεις ενίσχυσης κατά τα ημερολογιακά έτη πέραν εκείνων για τα οποία εφαρμόζεται η δημοσιονομική πειθαρχία. Ως εκ τούτου, για να εξασφαλισθεί η ίση μεταχείριση των γεωργών είναι σκόπιμο να προβλεφθεί ότι το ποσοστό αναπροσαρμογής εφαρμόζεται μόνο στις ενισχύσεις για τις οποίες έχουν υποβληθεί αιτήσεις ενίσχυσης κατά το ημερολογιακό έτος για το οποίο εφαρμόζεται η δημοσιονομική πειθαρχία, ανεξάρτητα από την ημερομηνία καταβολής της ενίσχυσης στους γεωργούς.

(7) Το άρθρο 8 παράγραφος 1 του κανονισμού (ΕΕ) αριθ. 1307/2013 προβλέπει ότι το ποσοστό αναπροσαρμογής που καθορίζεται σύμφωνα με το άρθρο 26 του κανονισμού (ΕΕ) αριθ. 1306/2013 εφαρμόζεται μόνο στις άμεσες ενισχύσεις ύψους άνω των 2 000 ευρώ που χορηγούνται στους γεωργούς κατά το αντίστοιχο ημερολογιακό έτος. Επίσης, το άρθρο 8 παράγραφος 2 του κανονισμού (ΕΕ) αριθ. 1307/2013προβλέπει ότι, λόγω της σταδιακής εισαγωγής των αμέσων ενισχύσεων, το ποσοστό αναπροσαρμογής θα εφαρμόζεται στη Βουλγαρία και τη Ρουμανία μόνο από την 1η Ιανουαρίου 2016 και στην Κροατία από την 1η Ιανουαρίου 2022. Συνεπώς, το ποσοστό αναπροσαρμογής που καθορίζεται στον παρόντα κανονισμό δεν θα πρέπει να εφαρμοστεί στις ενισχύσεις που χορηγούνται στους γεωργούς των εν λόγω κρατών μελών.

(8) Η Επιτροπή δύναται να προσαρμόσει το ποσοστό αναπροσαρμογής που καθορίζεται στον παρόντα κανονισμό έως την 1η Δεκεμβρίου 2015, με βάση τα νέα στοιχεία που έχει στη διάθεσή της, σύμφωνα με το άρθρο 26 παράγραφος 4 του κανονισμού (ΕΕ) αριθ. 1306/2013,

ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Για την εφαρμογή της αναπροσαρμογής που προβλέπεται στα άρθρα 25 και 26 του κανονισμού (ΕΕ) αριθ. 1306/2013 **και σύμφωνα με** το άρθρο 8 παράγραφος 1 του κανονισμού (ΕΕ) αριθ. 1307/2013**,** τα ποσά των άμεσων ενισχύσεων δυνάμει των καθεστώτων στήριξης που απαριθμούνται στο παράρτημα Ι του κανονισμού (ΕΕ) αριθ. 1307/2013, ύψους άνω των 2000 ευρώ, τα οποία χορηγούνται στους γεωργούς για τις αιτήσεις ενίσχυσης που υποβάλλονται όσον αφορά το ημερολογιακό έτος 2015 μειώνονται κατά 1,393041%.

2. Η μείωση που προβλέπεται στην παράγραφο 1 δεν ισχύει για τη Βουλγαρία, την Κροατία και τη Ρουμανία.

Άρθρο 2

Ο παρών κανονισμός αρχίζει να ισχύει την έβδομη ημέρα από τη δημοσίευσή του στην *Επίσημη Εφημερίδα της Ευρωπαϊκής Ένωσης*.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Ευρωπαϊκό Κοινοβούλιο Για το Συμβούλιο

Ο Πρόεδρος Ο Πρόεδρος

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| ΔΗΜΟΣΙΟΝΟΜΙΚΟ ΔΕΛΤΙΟ | | | | | | FS/15/RB/aj 361752 | | |
| 6.15.2015.1 | | |
|  | | | | | | ΗΜΕΡΟΜΗΝΙΑ: 27/01/2015 | | |
| 1. | ΓΡΑΜΜΗ ΠΡΟΫΠΟΛΟΓΙΣΜΟΥ:  Βλ. κατωτέρω τις δημοσιονομικές προβλέψεις μετά τη δημοσιονομική πειθαρχία, ανά θέση:  05 03 01 02 (ΚΕΣΕ)  05 03 01 07 (Αναδιανεμητική ενίσχυση)  05 03 01 10 (ΚΒΕ)\*  05 03 01 11 (Ενίσχυση για γεωργούς που εφαρμόζουν γεωργικές πρακτικές επωφελείς για το κλίμα και το περιβάλλον)  05 03 01 12 (Ενίσχυση για περιοχές με φυσικούς περιορισμούς)  05 03 01 13 (Ενίσχυση για γεωργούς νεαρής ηλικίας)  05 03 02 40 (Στρεμματική ενίσχυση για το βαμβάκι)  05 03 02 50 (POSEI — Κοινοτικά προγράμματα στήριξης)  05 03 02 52 (POSEI — Νησιά Αιγαίου Πελάγους)  05 03 02 60 (Προαιρετική συνδεδεμένη στήριξη)  05 03 02 61 (Καθεστώς μικροκαλλιεργητών)  05 03 10 (Αποθεματικό για κρίσεις στον γεωργικό τομέα )  \* πριν ληφθεί υπόψη το ποσό των εσόδων για ειδικό προορισμό | | | | | ΠΙΣΤΩΣΕΙΣ:  σε εκατ. ευρώ  4 236,0  1 251,0  18 307,0  12 239,0  3,0  549,0  241,0  416,0  17,0  4 047,0  p.m.  441,6 | | |
| 2. | ΤΙΤΛΟΣ:  Πρόταση  ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ σχετικά με τον καθορισμό του ποσοστού αναπροσαρμογής που προβλέπεται στον κανονισμό (ΕΕ) αριθ. 1306/2013 όσον αφορά το ημερολογιακό έτος 2015 | | | | | | | |
| 3. | ΝΟΜΙΚΗ ΒΑΣΗ:  Άρθρο 43 παράγραφος 2 της Συνθήκης για τη λειτουργία της Ευρωπαϊκής Ένωσης | | | | | | | |
| 4. | ΣΤΟΧΟΙ:  Ο παρών κανονισμός ορίζει το ποσοστό αναπροσαρμογής στο πλαίσιο της δημοσιονομικής πειθαρχίας που πρέπει να εφαρμόζεται στα ποσά των άμεσων ενισχύσεων άνω των 2.000 ευρώ που χορηγούνται στους γεωργούς για αιτήσεις ενισχύσεων που υποβάλλονται για το ημερολογιακό έτος 2015. | | | | | | | |
| 5. | ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ | ΠΕΡΙΟΔΟΣ 12 ΜΗΝΩΝ   (σε εκατ. ευρώ) | | ΤΡΕΧΟΝ ΟΙΚΟΝΟΜΙΚΟ ΕΤΟΣ  2015  (σε εκατ. ευρώ) | | | ΕΠΟΜΕΝΟ ΟΙΚΟΝΟΜΙΚΟ ΕΤΟΣ  2016  (σε εκατ. ευρώ) | |
| 5,0 | ΔΑΠΑΝΕΣ  - ΑΠΟ ΤΟΝ ΠΡΟΫΠΟΛΟΓΙΣΜΟ ΤΗΣ ΕΕ (ΕΠΙΣΤΡΟΦΕΣ/ΠΑΡΕΜΒΑΣΕΙΣ)  - ΤΟΥΣ ΕΘΝΙΚΟΥΣ ΠΡΟΫΠΟΛΟΓΙΣΜΟΥΣ  - ΤΟΥΣ ΑΛΛΟΥΣ ΤΟΜΕΙΣ | - 441,6  + 441,6 | | α.α. | | | - 441,6  + 441,6 | |
| 5,1 | ΕΣΟΔΑ  - ΙΔΙΟΙ ΠΟΡΟΙ ΤΗΣ ΕΕ  (ΕΙΣΦΟΡΕΣ/ΤΕΛΩΝΕΙΑΚΟΙ ΔΑΣΜΟΙ)  - ΕΘΝΙΚΑ |  | |  | | |  | |
|  |  | 2016 | 2017 | | 2018 | | | 2019 |
| 5.0.1 | ΠΡΟΒΛΕΨΕΙΣ ΔΑΠΑΝΩΝ |  |  | |  | | |  |
| 5.1.1 | ΠΡΟΒΛΕΨΕΙΣ ΕΣΟΔΩΝ |  |  | |  | | |  |
| 5,2 | ΤΡΟΠΟΣ ΥΠΟΛΟΓΙΣΜΟΥ:  Βλ. παρατηρήσεις | | | | | | | |
| 6,0 | ΕΙΝΑΙ ΔΥΝΑΤΗ Η ΧΡΗΜΑΤΟΔΟΤΗΣΗ ΤΟΥ ΕΡΓΟΥ ΑΠΟ ΠΙΣΤΩΣΕΙΣ ΕΓΓΕΓΡΑΜΜΕΝΕΣ ΣΤΟ ΣΧΕΤΙΚΟ ΚΕΦΑΛΑΙΟ ΤΟΥ ΥΠΟ ΕΚΤΕΛΕΣΗ ΠΡΟΫΠΟΛΟΓΙΣΜΟΥ; | | | | | | | α.α. |
| 6,1 | ΕΙΝΑΙ ΔΥΝΑΤΗ Η ΧΡΗΜΑΤΟΔΟΤΗΣΗ ΤΟΥ ΕΡΓΟΥ ΜΕ ΜΕΤΑΦΟΡΑ ΚΟΝΔΥΛΙΩΝ ΜΕΤΑΞΥ ΚΕΦΑΛΑΙΩΝ ΤΟΥ ΥΠΟ ΕΚΤΕΛΕΣΗ ΠΡΟΫΠΟΛΟΓΙΣΜΟΥ; | | | | | | | α.α. |
| 6,2 | ΑΠΑΙΤΕΙΤΑΙ ΣΥΜΠΛΗΡΩΜΑΤΙΚΟΣ ΠΡΟΫΠΟΛΟΓΙΣΜΟΣ; | | | | | | | ΟΧΙ |
| 6,3 | ΘΑ ΑΠΑΙΤΗΘΕΙ ΕΓΓΡΑΦΗ ΠΙΣΤΩΣΕΩΝ ΣΕ ΜΕΛΛΟΝΤΙΚΟΥΣ ΠΡΟΫΠΟΛΟΓΙΣΜΟΥΣ; | | | | | | | ΟΧΙ |
| ΠΑΡΑΤΗΡΗΣΕΙΣ:  Ο υπολογισμός του ποσοστού αναπροσαρμογής στο πλαίσιο της δημοσιονομικής πειθαρχίας αποτελεί μέρος της προετοιμασίας του σχεδίου προϋπολογισμού 2016.  Το ποσό του αποθεματικού για τις κρίσεις στον γεωργικό τομέα, που προβλέπεται να περιληφθεί στο σχέδιο προϋπολογισμού της Επιτροπής για το 2016, ανέρχεται σε 441,6 εκατ. ευρώ σε τρέχουσες τιμές. Με βάση τις πρώτες εκτιμήσεις των πιστώσεων του προϋπολογισμού για τις άμεσες ενισχύσεις και τις δαπάνες που συνδέονται με την αγορά, δεν υπάρχει ενδεχόμενο να σημειωθεί υπέρβαση του καθαρού υπολοίπου που είναι διαθέσιμο για τις δαπάνες του ΕΓΤΕ για το 2016.  Συνεπώς, η συνολική μείωση που προκύπτει από την εφαρμογή της δημοσιονομικής πειθαρχίας ανέρχεται σε 441,6 εκατ. ευρώ. Το ποσοστό αναπροσαρμογής στο πλαίσιο της δημοσιονομικής πειθαρχίας είναι 1,393041%. Υπολογίστηκε λαμβάνοντας υπόψη ότι πρέπει να εφαρμόζεται μόνο σε ποσά που υπερβαίνουν τις 2 000 ευρώ και για κάθε κράτος μέλος εκτός από τη Βουλγαρία, τη Ρουμανία και την Κροατία. Δεδομένου ότι οι άμεσες ενισχύσεις στη Βουλγαρία, τη Ρουμανία και την Κροατία βρίσκονται στη διαδικασία της σταδιακής εισαγωγής κατά το ημερολογιακό έτος 2015, η δημοσιονομική πειθαρχία δεν θα εφαρμοστεί στα εν λόγω κράτη μέλη.  Η εφαρμογή του εν λόγω ποσοστού αναπροσαρμογής θα οδηγήσει στη μείωση των ποσών των άμεσων ενισχύσεων για τις γραμμές του προϋπολογισμού που καλύπτουν τις δαπάνες για τις αιτήσεις ενισχύσεων που υποβάλλονται από τους γεωργούς για το ημερολογιακό έτος 2015 (οικονομικό έτος 2016). Το εκτιμώμενο ποσό της μείωσης λόγω δημοσιονομικής πειθαρχίας ανά θέση προϋπολογισμού είναι το ακόλουθο:   |  |  | | --- | --- | | 05 03 01 02 (ΚΕΣΕ)  05 03 01 07 (Αναδιανεμητική ενίσχυση)  05 03 01 10 (ΚΒΕ)  05 03 01 11 (Ενίσχυση για γεωργούς που εφαρμόζουν γεωργικές πρακτικές επωφελείς για το κλίμα και το περιβάλλον)  05 03 01 12 (Ενίσχυση για περιοχές με φυσικούς περιορισμούς)  05 03 01 13 (Ενίσχυση για γεωργούς νεαρής ηλικίας)  05 03 02 40 (Στρεμματική ενίσχυση για το βαμβάκι)  05 03 02 50 (POSEI — Κοινοτικά προγράμματα στήριξης)  05 03 02 52 (POSEI — Νησιά Αιγαίου Πελάγους)  05 03 02 60 (Προαιρετική συνδεδεμένη στήριξη)  05 03 02 61 (Καθεστώς μικροκαλλιεργητών)  Σύνολο | *σε εκατ. ευρώ*  31,1  12,0  212,2    128,1  0,0  5,7    3,3  4,2  0,1  44,9  p.m.  441,6 |   Ο προτεινόμενος κανονισμός έχει δημοσιονομικές επιπτώσεις, δεδομένου ότι οι πρώτες εκτιμήσεις των πιστώσεων του προϋπολογισμού για άμεσες ενισχύσεις (πριν από την εξέταση της δημοσιονομικής πειθαρχίας) έχουν μειωθεί κατά τα ποσά που αναφέρονται ανωτέρω μετά την εφαρμογή του ποσοστού αναπροσαρμογής που προτείνεται στο παρόν σχέδιο κανονισμού. Ως αποτέλεσμα, οι αιτούμενες πιστώσεις για το κεφάλαιο 05 03 (άμεσες ενισχύσεις) οι οποίες προβλέπεται να περιληφθούν στο πλαίσιο του σχεδίου προϋπολογισμού 2016, όπως αναφέρεται στο σημείο 1 του παρόντος δημοσιονομικού δελτίου για τις θέσεις του προϋπολογισμού που υπόκεινται σε δημοσιονομική πειθαρχία, εξασφαλίζουν τον καθορισμό του ποσού για τη σύσταση του αποθεματικού για κρίσεις στον γεωργικό τομέα. | | | | | | | | |

1. ΕΕ L 347 της 20.12.2013, σ. 549. [↑](#footnote-ref-1)
2. ΕΕ L 347 της 20.12.2013, σ. 608. [↑](#footnote-ref-2)
3. ΕΕ L 347 της 20.12.2013, σ. 884. [↑](#footnote-ref-3)
4. Εκτελεστικός κανονισμός (ΕΕ) αριθ. 2015/141 της Επιτροπής, της 29ης Ιανουαρίου 2015, σχετικά με την τροποποίηση του εκτελεστικού κανονισμού (ΕΕ) αριθ. 367/2014 για τον καθορισμό του καθαρού υπολοίπου που είναι διαθέσιμο για τις δαπάνες του ΕΓΤΕ (ΕΕ L 24 της 30.1.2015, σ.11) [↑](#footnote-ref-4)
5. ΕΕ C της , σ. . [↑](#footnote-ref-5)
6. Κανονισμός (EE) αριθ. 1306/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, σχετικά με τη χρηματοδότηση, τη διαχείριση και την παρακολούθηση της κοινής γεωργικής πολιτικής και την κατάργηση των κανονισμών (ΕΟΚ) αριθ. 352/78, (ΕΚ) αριθ. 165/94, (ΕΚ) αριθ. 2799/98, (ΕΚ) αριθ. 814/2000, (ΕΚ) αριθ. 1290/2005 και (ΕΚ) αριθ. 485/2008 του Συμβουλίου (ΕΕ L 347 της 20.12.2013, σ. 549). [↑](#footnote-ref-6)
7. Κανονισμός (ΕΕ, Ευρατόμ) αριθ. 1311/2013 του Συμβουλίου, της 2ας Δεκεμβρίου 2013, για τον καθορισμό του πολυετούς δημοσιονομικού πλαισίου για την περίοδο 2014-2020 (ΕΕ L 347 της 20.12.2013, σ. 884). [↑](#footnote-ref-7)
8. Κανονισμός (ΕΕ) αριθ. 1307/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, περί θεσπίσεως κανόνων για άμεσες ενισχύσεις στους γεωργούς βάσει καθεστώτων στήριξης στο πλαίσιο της κοινής γεωργικής πολιτικής και για την κατάργηση του κανονισμού (ΕΚ) αριθ. 637/2008 και του κανονισμού (ΕΚ) αριθ. 73/2009 του Συμβουλίου (ΕΕ L 347 της 20.12.2013, σ. 608). [↑](#footnote-ref-8)